เน้นสารต้านอนุมูลอิสระ
จากผลการวิจัยพบว่า ผู้ที่รับประทานผักและผลไม้ที่อุดมไปด้วยสารต้านอนุมูลอิสระ มีความเสี่ยงในการเป็นต้อกระจกลดลง เนื่องจากสารต้านอนุมูลอิสระ มีหน้าที่สำคัญในการช่วยลดการอักเสบของเซลล์ต่าง ๆ รวมถึงเซลล์ในดวงตาด้วย ทั้งยังช่วยดูดซับรังสีอัลตร้าไวโอเลต รวมถึงช่วยยับยั้งไม่ให้เลนส์ตาถูกทำลายจากการที่มีโปรตีนสะสมในเลนส์ตาปริมาณมาก
เลิกสูบบุหรี่ ช่วยป้องกัน ต้อกระจก
การสูบบุหรี่ไม่เพียงแต่เพิ่มความเสี่ยงต่อโรคปอด หรือโรคในระบบทางเดินหายใจเท่านั้น แต่ยังเสี่ยงต่อการเกิด ต้อกระจก ด้วย เนื่องจากขณะสูบบุหรี่ สารพิษจากควันบุหรี่จะเข้าไปสะสมจนเกิดเป็นสารอนุมูลอิสระที่ดวงตา และสารอนุมูลอิสระเหล่านี้ก็จะทำร้ายเซลล์ในดวงตา ทำให้เกิดปัญหาต่อการมองเห็น หรือเสี่ยงต่อต้อกระจกด้วย ดังนั้น เพื่อสุขภาพปอด สุขภาพตา และสุขภาพที่แข็งแรงควรเลิกสูบบุหรี่
รักษาระดับน้ำตาลให้เป็นปกติ
ผู้ที่มีปัญหาสุขภาพเกี่ยวกับน้ำตาลในเลือดสูง หรือเป็นเบาหวาน ถือว่ามีความเสี่ยงสูงต่อการเป็น ต้อกระจก เนื่องจากเมื่อระดับน้ำตาลในเลือดสูงขึ้นก็จะค่อย ๆ แพร่เข้าสู่เลนส์ตา และเมื่อน้ำตาลสะสมอยู่ที่เลนส์ตาในปริมาณมากขึ้นก็จะค่อย ๆ เปลี่ยนเป็นซอร์บิทอล (Sorbitol) และเริ่มทำลายเลนส์ตา จนกระทั่งส่งผลต่อการมองเห็น และก่อตัวเป็นต้อกระจก
สวมแว่นกันแดด
ในแสงแดดมีรังสีอัลตร้าไวโอเลต ซึ่งหากร่างกายสะสมเอารังสีนี้ไว้มาก ๆ นอกจากจะเสี่ยงต่อปัญหาสุขภาพผิวหนังแล้ว ก็ยังเสี่ยงต่อการเกิดต้อกระจกด้วย การสวมแว่นกันแดด นอกจากจะทำให้ลุคดูเท่ สมาร์ทแล้ว ยังสามารถปกป้องดวงตา ไม่ให้ได้กระทบกับรังสีอัลตร้าไวโอเลตจากแสงแดดมากเกินไปอีกด้วย
ตรวจสุขภาพดวงตาเป็นประจำ
หากมีโอกาสควรไปตรวจสุขภาพดวงตาเป็นประจำทุกปี เพราะจะช่วยให้ทราบความเสี่ยงของปัญหาสุขภาพดวงตาชนิดต่าง ๆ ซึ่งถ้าหากตรวจพบเสียตั้งแต่เนิ่น ๆ แพทย์ก็สามารถให้คำแนะนำและทำการรักษาได้ทันท่วงที เพื่อป้องกันไม่ให้เกิดโรคตาที่เป็นอันตราย เช่น ต้อกระจก ตาบอด